Duchoň, Daniel, poslanec NR SR (2014-07-08):
Ďakujem pekne. Vážený pán podpredseda Národnej rady, vážený pán podpredseda vlády, vážené panie poslankyne, vážení páni poslanci, dovoľte mi, aby som ako spravodajca predniesol spoločnú správu výborov Národnej rady Slovenskej republiky o výsledku prerokovania Návrhu štátneho záverečného účtu Slovenskej republiky za rok 2013. Návrh štátneho záverečného účtu Slovenskej republiky za rok 2013 a jeho kapitoly pridelil predseda Národnej rady Slovenskej republiky rozhodnutím č. 1030 z 12. mája 2014 výboru pre financie a rozpočet a výboru pre verejnú správu a regionálny rozvoj. Gestorskému výboru výbory predložili výsledky o prerokovaní vyššie uvedeného návrhu. Výbor pre financie a rozpočet vypracoval na ich základe spoločnú správu výborov Národnej rady. Výsledky rokovania výborov k Návrhu štátneho záverečného účtu Slovenskej republiky za rok 2013: V súlade s rozhodnutím predsedu Národnej rady uvedený návrh prerokovali určené výbory, a to, výbor pre financie a rozpočet uznesením č. 309 zo dňa 17. júna 2014 a výbor pre verejnú správu a regionálny rozvoj uznesením č. 170 zo dňa 12. júna 2014. Uvedené výbory odporučili Národnej rade Slovenskej republiky po prvé, schváliť Návrh štátneho záverečného účtu Slovenskej republiky za rok 2013, podľa ktorého: a) podiel schodku verejnej správy Slovenskej republiky na hrubom domácom produkte v jednotnej metodike platnej pre Európsku úniu (ESA 95) podľa údajov zverejnených Eurostatom dňa 23. 4. 2014 dosiahol 2,77 %; b) konsolidovaný dlh verejnej správy podľa údajov v jednotnej metodike platnej pre Európsku úniu podľa údajov zverejnených Eurostatom dňa 23. 4. 2014 dosiahol k 31. decembru 2013 sumu 39 mld. 975 mil. 176 tis. eur, čo predstavuje 55,42 % hrubého domáceho produktu; c) príjmy štátneho rozpočtu Slovenskej republiky na hotovostnej báze dosiahli 12 mld. 796 mil. 400 tis. eur, výdavky 14 mld. 819 mil. 700 tis. eur a schodok 2 mld. 23 mil. 300 tis. eur; po druhé, vziať na vedomie, že schodok štátneho rozpočtu vykázaný v štátnom záverečnom účte Slovenskej republiky za rok 2013 vo výške 2 mld. 23 mil. 300 tis. eur bol k 31. decembru 2013 krytý finančnými prostriedkami získanými z predaja štátnych pokladničných poukážok v hodnote 11 mil. 500 tis. eur a z predaja štátnych dlhopisov v hodnote 1 mld. 661 mil. 800 tis. eur a finančnými zdrojmi z čerpania tranže vládneho úveru v hodnote 350 mil. eur. K návrhom kapitol štátneho záverečného účtu Slovenskej republiky za rok 2013: V súlade s rozhodnutím predsedu Národnej rady návrhy záverečných účtov kapitol prerokovali všetky výbory bez pripomienok. Gestorský výbor uznesením č. 319 zo dňa 24. júna 2014 po prvé, schválil spoločnú správu výborov Národnej rady; po druhé, navrhol Národnej rade vysloviť súhlas, aby predseda Najvyššieho kontrolného úradu Slovenskej republiky Ján Jasovský uviedol stanovisko Najvyššieho kontrolného úradu Slovenskej republiky k Návrhu štátneho záverečného účtu Slovenskej republiky za rok 2013; po tretie, určil ma za spoločného spravodajcu výborov a splnomocnil ma, aby som predniesol spoločnú správu výborov na schôdzi Národnej rady a navrhol Národnej rade postup pri hlasovaní. Návrh na uznesenie Národnej rady Slovenskej republiky je prílohou tejto spoločnej správy. Pán predsedajúci, skončil som, otvorte, prosím, rozpravu. Ďakujem.